Die weg | News24
DAAR is altyd ‘n weg, is die woorde van die optimis. Ek sien geen ander weg nie, is die woorde van die een wat opgehou probeer het. Die woordjie “weg” word meesal in die gewone spreektaal verstaan as ‘n pad, die pad, dalk die kortpad of die doodloopstraat.
Jesus Christus het tweeduisend jaar gelede gesê dat die pad wat Hy kom aanwys het die enigste pad is wat lei na ‘n betekenisvolle verhouding met God toe. Daar was sekerlik tye deur die geskiedenis waar mense, juis ook gelowige mense, soms Sy woorde in twyfel getrek het. Die dissipels, verteenwoordig deur Tomas het seker ook gewonder of Sy weg nie ‘n doodloopstraat geword het nie. Veral toe Hy sterf aan die kruis en hulle Sy liggaam in grafdoeke weglê. Dit is seker menslik om so te dink.
Dalk sal dit help as ons in metafore of beelde dink as ons oor Jesus praat.
Jesus Christus is meer as net ‘n pad waarop ons loop om by die hemel te kom. Inderdaad het Hy deur Sy bloed die weg geopen na die Vaderhuis. Ons kan en behoort Hom op hierdie weg te volg. Om die Weg te volg behels egter meer as net ‘n bestemming. Om die Weg te volg, impliseer ‘n manier van lewe wat rigting gee aan ons lewens, ja aan die manier waarop ons elke dag leef. Dit raak die roete van ons hele lewe.
Dit raak die manier waarop ons praat, die manier waarop ons mense beïnvloed, die manier hoe ons ander behandel elke dag, die manier waarop ons ons kinders behandel, die manier waarop ons aanbid, die manier waarop ons ons tuin versorg.
Omdat hierdie Weg ‘n lewende persoon is, is daar ook ‘n lewende verkeer daarop. Jesus is dus nie maar net die weg waardeur ons na die hemel toe gaan nie, maar ook die weg waarop en waarlangs ons daagliks na ons Hemelse Vader toe gaan. Is ons toeganklik vir ander en wys ons lewens heen na die weg?